Eisteddfod Genedlaethol Urdd Gobaith Cymru Dur a Môr, Parc Margam a’r Fro 2025

Beirniadaeth Cystadleuaeth 327

Cystadleuaeth: Barddoniaeth Blynyddoedd 3 & 4

Testun: ‘Cap Cymru’

Beirniad: Tudur Jones

Y meini prawf ar gyfer dewis a dethol y cerddi gorau yn y gystadleuaeth hon oedd eu bod yn llwyddo i ddal fy niddordeb yn wirioneddol, ac yn ennyn emosiynau, meddyliau neu chwilfrydedd wrth imi eu darllen. Roeddwn i am i’r cerddi wneud i mi fyfyrio ar y testun dan sylw, a’m gwthio i weld pethau ychydig yn wahanol.

Derbyniwyd 122 o gerddi gan feirdd ifainc rhwng 7 a 9 oed, sy’n nifer dda a dystia i’r ffaith fod y testun, sef ‘Cap Cymru’ wedi cydio yn nychymyg y plant a’u hysgogi i farddoni. Hoffwn ddiolch i bob un ymgeisydd am eu hymdrechion. Braint oedd eu darllen.

Mae’r mwyafrif llethol o’r cerddi a ddarllenais yn cyfeirio at ‘gap’ fel gwrthrych er mwyn nodi, cydnabod, neu ddathlu llwyddiant neu orchest. Aeth y beirdd ar drywydd amrywiaeth eang o feysydd, yn cynnwys dawnsio, eisteddfota, snwcer, dartiau, gemau cyfrifiadurol, yn ogystal, wrth gwrs, â’r campau mwyaf poblogaidd, megis rygbi a phêl droed. Cafwyd darluniau byw ohonynt mewn geiriau a rhai mewn lluniau hefyd a dychymyg y beirdd ifainc yn disgleirio trwyddynt.

Ysgogwyd nifer o’r beirdd gan yr un rhestr o eiriau allweddol, ac er bod ambell un o’r rhain yn debyg iawn i’w gilydd o ran cynnwys, cafwyd hefyd elfennau o wreiddioldeb yn ambell un. Mae’n amlwg fod nifer o’r plant wedi cael tipyn o hwyl yn arbrofi gydag odlau a sain geiriau, ac mae hynny i’w ganmol. Ymatebodd nifer sylweddol o blant i’r testun gyda cherddi acrostig, sy’n batrwm a gynigia fframwaith a sgaffald defnyddiol i blant sy’n cychwyn ar y daith o greu delweddau geiriol cynnil a lliwgar.

Rhennais y cerddi yn ddau ddosbarth.

**Yr ail ddosbarth:**

Mae cerddi’r ail ddosbarth yn aml yn cynnwys elfennau o iaith a delweddau digon effeithiol, ond y tro yma heb lwyddo i gynnal y safonau hynny drwy gydol y gerdd.

Mae cerdd **Bob** yn gwneud defnydd effeithiol o odl syml ac yn disgrifio llwyddiant y bardd mewn cystadleuaeth ‘Lego’. Mae’r llinell “Munud yn teimlo fel oes!” yn afaelgar iawn. Pedwar cwpled bachog sydd gan **Bruno Fernandes** sy’n ffocysu ar rinweddau chwarae fel tîm, ond daw'r bardd i’r casgliad mai “Ennill neu golli, / Cefnogwyr sy’n gwerthfawrogi.” Mae **Bwced** yn canmol cyfraniad yr Urdd at ein diwylliant ac yn edrych 'mlaen at y Brifwyl ym mis Mai: “Eisteddfod fydd yma chwap, / Gwisg genhinen yn dy gap.” Mae’n amlwg fod **Llond Llaw** hefyd wrth ei fodd/bodd â holl brysurdeb wythnos Eisteddfod yr Urdd : “Does dim byd tebyg i’r Maes, / Mwdlyd! Prysur! Swnllyd! / Nefoedd i mi a Mam!”

Disgrifia **Do-a-diar** y “gweiddi croch a chyffro mawr” wrth wylio gêm ryngwladol yng Nghaerdydd; tra bod **Dave** yn ymfalchïo yn ei gyfraniad allweddol ef at fuddugoliaeth dros y Ffrancod: “Crysau coch sy’n dathlu, / Stadiwm dan ei sang.” Mae **Cefnwr Cymru**, yn yr un modd, yn gwireddu breuddwyd: “Ennill cap dros Gymru, / A’r stadiwm yn byrlymu.” Wrth wylio’r tîm cenedlaethol, mae **Gareth Davies** yn gwisgo ei gapan bwced, ac yn breuddwydio y câi ef gyfle ryw ddydd i gynrychioli ei wlad: “Cael gwisgo cap go iawn yn falch, / Rwyf “Yma o Hyd” - “I’r Gad!” Disgrifia **Tractor Coch** y profiad bythgofiadwy o ennill ei chap rygbi rhyngwladol cyntaf gan ddefnyddio amrywiaeth o ansoddeiriau pwrpasol ac effeithiol, fel yn y pennill: “Y cae sy’n fwdlyd, / A’r chwaraewyr sy’n chwyslyd, / Wythdeg munud ar ben.”

Fel nifer o feirdd y gystadleuaeth, uchelgais fawr **Dyffryn** yw cynrychioli ei wlad ar y cae pêl droed, ond mae wedi gorfod derbyn nad oes ganddo’r ddawn naturiol i wneud hynny. A dweud y gwir, mae e’n anobeithiol: “A pheidiwch sôn am sgorio gôl, / Does dim gobaith caneri! / Does neb yn pasio i fachgen fel fi!” Ond mae’r gerdd yn gorffen ar nodyn gobeithiol, a’r freuddwyd wedi’i hadfywio! Disgrifia **Keely Hodgkinson** wythnos fythgofiadwy iddi, yn ei hymdrechion i gynrychioli Cymru mewn gymnasteg **-** y paratoadau o flaen llaw, diwrnod y cystadlu ac wedyn derbyn y llythyr drwy’r post sy’n cadarnhau ei bod wedi’i chynnwys ar y tîm. “Newyddion mawr wedi cyrraedd heddi, / Ffôn yn canu, fy nghalon yn cyflymu.” Mae cerdd **Tedi** yn cydnabod fod angen goresgyn heriau ac anawsterau os am gyrraedd y copa ym maes athletau. Mae’r berfau “baglu a disgyn”, “cymryd y straen”, “colli a chwarae ‘mlaen” yn rhan annatod o’r daith at dderbyn “y cap”, ac yn “werth y byd” yn y pen draw.

Mae **Prifardd** yn wynebu problem sydd angen ei datrys! Sut mae ennill Coron yr Eisteddfod, tra ei fod yn casáu ysgrifennu barddoniaeth!? “Ansoddeiriau? Cymariaethau? Atalnodi? / Iaith hollol wirion!”

Ond fe ddaw i ben â’r her, a chipio ‘cap’ y Brifwyl yn y pen draw.

Defnyddia **Wini** gerdd acrostig i gyfleu ei falchder/balchder at ei wlad/gwlad, ac iddi ddiweddglo pwerus sy’n cloriannu cariad y bardd at Gymru: “Un iaith, un galon fawr, un cap – gwisga fo’n falch!”

Prydferthwch tirwedd Cymru yw ffocws **Yr Wyddfa**: y moroedd, yr afonydd, y llynnoedd a’r mynyddoedd. Mae’n gerdd sy’n cynnwys un o gwpledi mwyaf cofiadwy a chyfoethog y gystadleuaeth gyfan: “Traethau melyngoch yn atynnu’r môr, / A’r dŵr hallt gwyrddlas yn gwlychu’r tir.”

**Y dosbarth cyntaf:**

Rwyf wedi cynnwys naw cerdd yn y dosbarth cyntaf, a phob un ohonynt, yn sicr, yn deilwng o’r wobr gyntaf. Maent yn gerddi sydd wedi llwyddo cyfuno syniad gwreiddiol gyda defnydd celfydd o’r Gymraeg er mwyn creu delweddau trawiadol ac aeddfed.

Mae **Blodyn** yn adrodd hanes ymweliad plentyn o Sir Benfro â thŷ Tad-cu a Mam-gu ym mhen uchaf Cwm Tawe. Mae’n gerdd nodedig oherwydd gwreiddioldeb ei chynnwys a’i mynegiant celfydd yn y wers rydd. Mae’r Gymraeg yn gwbl naturiol drwy’r un deg saith pennill, yn cynnwys defnydd clyfar iawn o dafodiaith unigryw y Cwm, er enghraifft, “ddyran” (di-raen), “tylwth” (teulu). Hefyd, er mwyn taflu rhywfaint o oleuni ar y cyd-destun daearyddol, ceir nifer o gyfeiriadau llawn hiwmor at lefydd lleol: “Y car yn rhuo fel llew / Wrth ddringo Tyle’r Berrington.” Does dim byd gwell gan y bardd na chael “cyfle i fusnesan” lan lofft, lle mae’n dod o hyd i hen bapurau a lluniau . . . “O’r ganrif ddiwethaf, / Pobl wedi rhewi / Mewn amser.” Mae’r disgrifiad o wyneb “Wncwl Clive” yn yr hen lun, yn gwbl wych, ac yn enghraifft o ddefnydd hynod effeithiol y bardd o ffurfiau berfol cyfoethog ar ddechrau’r penillion: “Gwelaf / Y llygaid disglair, / Yn gloywi fel deiamwntiau. / Â’r rhuchiau fel rheilffordd / Yn dilyn ei dalcen dolurus.” Mae’r ddau bennill olaf yn cloriannu drama’r gerdd yn hynod gelfydd, ac yn drawiadol effeithiol yn y ffordd y mae’r bardd yn defnyddio chwe gair bach i ddatgan gymaint o falchder a rhyfeddod. “Bwys bach! / Hen lun! / I’w drysori.” Campwaith o gerdd!

Mae **Elan** yn rhestru’r amrywiaeth eang o gapiau mae ef/hi wedi’u gwisgo yn ystod ei fywyd/bywyd, a hynny trwy fodd penillion byrion sy’n defnyddio mydr ac odl yn effeithiol. Hefyd, defnyddia’r bardd eirfa dafodieithol er mwyn lliwio’i ddisgrifiadau: “A phan oeddwn yn naw, / Cicies bêl dros ben claw', / A colli sawl cap yn y baw.”

Chwe chwpled difyr a bachog sydd gan **Enfys Hardd 135,** i gyd yn cychwyn gyda’r geiriau, “Derbyn cap Cymru . . .” Defnyddia iaith gywir a threigliadau cadarn drwy’r gerdd er mwyn cyfleu ei neges: “Derbyn Cap Cymru a’r dorf yn gweiddi, / Ein tîm ni’n ennill a’r gelyn yn colli.”

Mae **Evie** yn ein tywys i fwrlwm pwll nofio'r Gemau Olympaidd, a’r cyfle i gipio Medal Aur dros Gymru. Ac er iddi brofi dechreuad araf i’r ras, mae’n llwyddo’n raddol i ddod yn nes ac yn nes at y blaen. Ond ydy ef/hi’n llwyddo i gyrraedd pen y podiwm? Wel, wrth gwrs ei bod hi! “Fi yw’r cyntaf i gyffwrdd â’r wal, / A’r Cymry yn gweiddi’n fyddarol.”

Mae **Glandon Lewis** yn ein tywys i le sy’n gwbl ddieithr i mi, sef marchnad da byw Y Trallwng! Mae’n gwbl amlwg fod y bardd wrth ei fodd yn y ‘cylch arddangos’, ac yn rhestru’r bridiau sydd i’w gweld, fel yn y pennill, “Cewri o wartheg Limosin, / A chyhyrau’r British Blue, / Y tarw’n ysgernygu, / A’r lloi bach yna’n brefu!” Mae’r gerdd yn sicr yn cynnwys un o ddisgrifiadau mwyaf doniol yr holl gystadleuaeth, wrth i’r bardd dynnu ein sylw at lafaredd unigryw'r arwerthwr: “Mwmblan yr arwerthwr, / Fel iaith arall i rai, / Ond i mi, yn glir, / Rhif ‘For, for, nain!’” Gwych!

Pum pennill crefftus o fydr ac odl sydd gan **Merch y Mynydd,** a ddisgrifia emosiwn y bardd wrth weld ei brawd yn ennill ei gap cyntaf dros Gymru: “Fy nghalon yn curo . . . . Dagrau yn llifo”. Bardd ifanc addawol dros ben yw hon, er imi deimlo y byddai mwy o ddefnydd o atalnodau wedi cryfhau’r gerdd. Hoffais gyflymdra’r gerdd, a theimlais fod tempo’r disgrifiadau yn asio’n gelfydd gyda llif y chwarae ar y cae: “Chwiban yn chwythu, / Y bêl yn ei ddwylo, / Pasio’n gyflym, / Y genedl yn gwylio.”

Cerdd arall sy’n cynnal ffurf yr odl mewn modd effeithiol a naturiol yw **Norbot.** Mae’r cwpled sy’n cloi’r pennill cyntaf yn nodweddiadol o hynny: “Casglu fy ffon a fy mhotel ddiod, / A rhedeg ar wib at gar y genod!” Gwneir defnydd ardderchog o ansoddeiriau lliwgar ac uchelgeisiol drwy’r gerdd gyfan:

“Y stadiwm yn orlawn a’r sŵn yn aflafar, / Chwarae’r gelyn – rhaid bod yn ddyfeisgar!”

Mae **Simone Biles** hefyd yn fardd sydd wedi cael tipyn o hwyl yn arbrofi gydag odlau amrywiol. Mae ei dehongliad hi o ‘Gap’ yn cynnwys pedwar penwisg go wahanol: het ddu'r wisg draddodiadol Gymreig, coron yr Eisteddfod, het fwced y cefnogwyr, a’r uchafbwynt iddi . . . “Cap coch felfed sydd ar fy mhen, /

Chwaraewr balch – teimlo fel seren.”

Cerdd a wnaeth gryn argraff arnaf, yn bennaf am ei symlrwydd a’i heglurder, oedd yr un gan **Talentog 148.** Mae’r gerdd yn ymdrinâ chwestiynau pwysig ynglŷn ag anrhegu neu wobrwyo rhai am eu doniau corfforol, a’u llwyddiant yn y campau yn benodol. Ond beth am rai sy’n disgleirio mewn meysydd sy’n gofyn am fathau gwahanol o ddawn ac ymroddiad: “Derbyn cap dros Gymru am rygbi neu nofio, / Ond beth am y rhai sy’n hoff o grefft neu winio? / Derbyn cap dros Gymru os yn gyflym a chryf, / Ond beth am y rhai sy’n ymarfer offeryn pob dydd?”

Felly, pa gerddi ddaeth i’r brig? Wrth gwrs, mae chwaeth bersonol y beirniad yn factor yn y dewis, yn ogystal â’r meini prawf gwrthrychol. Bu’n ddewis anodd tu hwnt, ond yr elfen o wreiddioldeb oedd, yn y pen draw, wedi llywio fy mhenderfyniad. Rhaid nodi i **Merch y Mynydd** (Aelod 22115247) ddod yn agos iawn ati. Yn Drydydd y tro hwn y mae **Talentog 148**; gyda **Norbot** yn Ail; a **Blodyn** yn Gyntaf.